ལམ་གྱི་རིམ་པ་དང་འབྲེལ་བའི་བླ་མའི་གསོལ་འདེབས་དངོས་གྲུབ་འགུགས་པའི་ལྕགས་ཀྱུ་ཞེས་བྱ་བ།
༄༅།  ། ལམ་གྱི་རིམ་པ་དང་འབྲེལ་བའི་བླ་མའི་གསོལ་འདེབས་དངོས་གྲུབ་འགུགས་པའི་ལྕགས་ཀྱུ་
ཞེས་བྱ་བ་བཞུགས་སོ།  །  ༄༅༅།  ། བླ་མ་དང་དབྱེར་མ་མཆིས་པའི་འཇམ་པའི་དབྱངས་ཀྱི་ཞབས་ཀྱི་པདྨོ་ལ་དུས་ཐམས་ཅད་དུ་ཕྱག་འཚལ་ལོ།  ། སངས་རྒྱས་ཆོས་ཚོགས་མ་ཚར་གསུམ།  མདུན་གྱི་ནམ་མཁར་སེང་ཁྲི་པད་ཟླའི་སྟེང་།  ། ཆོས་ཀྱི་རྒྱལ་པོ་རྒྱལ་བ་ཙོང་ཁ་པ།  ། དེ་དང་དབྱེར་མེད་རྩ་བའི་བླ་མ་ནི།  ། བསྐལ་བཟང་ཕྱོགས་ལས་རྣམ་པར་རྒྱལ་བའི་དཔལ།  ། སྐུ་མདོག་དཀར་གསལ་དགྱེས་པའི་འཛུམ་མདངས་ཅན།  ། ཕྱག་གཡས་ཆོས་འཆད་གཡོན་པ་མཉམ་བཞག་སྟེང་།  ། ཟབ་རྒྱས་ལམ་གྱི་རིམ་པའི་གླེགས་བམ་བསྣམས།  ། སྒོམ་ཞྭ་ཆོས་གོས་གསོལ་ཞིང་སྐྱིལ་ཀྲུང་བཞུགས།  ། ཐུགས་ཁའི་ཧཱུཾ་ལས་འོད་ཟེར་ཕྱོགས་བཅུར་འཕྲོས།  ། མཁན་སློབ་ལ་སོགས་ཆོས་འབྲེལ་དངོས་ཐོབ་ཀྱི།  ། བླ་མ་གང་དང་གང་ན་བཞུགས་པ་རྣམས།  ། སྤྱན་དྲངས་རྩ་བའི་བླ་མ་དེ་ལ་ཐིམ།  ། ཁྱོད་ནི་བླ་མ་ཀུན་གྱི་ངོ་བོ་ཉིད།  ། ཡི་དམ་སངས་རྒྱས་ཆོས་དང་དགེ་འདུན་ཏེ།  ། བདག་གི་བླ་མ་སྐྱབས་གསུམ་ཀུན་འདུས་ལ།  ། གྲངས་མེད་ལུས་ངག་ཡིད་ཀྱིས་ཕྱག་འཚལ་( ༡༦༠ )ལོ།  ། ནམ་མཁའ་གང་བའི་མཆོད་རྫས་རྣམས་ཀྱིས་མཆོད།  ། སྒོ་གསུམ་ཉེས་པ་གང་བསགས་སྙིང་ནས་བཤགས།  ། དགེ་ལ་ཡི་རང་ཆོས་འཁོར་བསྐོར་དུ་གསོལ།  ། ཞབས་པད་བརྟན་ཅིང་དགེ་ཚོགས་བྱང་ཆེན་བསྔོ།  ། བྱེ་བ་ཕྲག་བརྒྱའི་དབང་ཆེན་གསེར་གྱི་གཞིར།  ། ལྷུན་པོ་གླིང་བཞི་ཉི་ཟླ་ཁོར་ཡུག་བཅས།  ། ཀུན་བཟང་མཆོད་པའི་སྤྲིན་གྱིས་ལེགས་བཀང་ནས།  ། མཆོད་པར་འབུལ་ལོ་དགྱེས་བཞིན་བཞེས་སུ་གསོལ།  ། རྒྱ་ཆེན་སྤྱོད་བརྒྱུད་ཟབ་མོ་ལྟ་བ་དང་།  ། ཉམས་ལེན་སྙན་བརྒྱུད་གདམས་པ་སྤེལ་མཛད་པའི།  ། དངོས་བརྒྱུད་བླ་མ་འདུས་པའི་རྗེ་བཙུན་ལ།  ། གསོལ་བ་འདེབས་སོ་བྱིན་གྱིས་བརླབ་ཏུ་གསོལ།  ། ལེགས་ཚོགས་མ་ལུས་གང་ལ་རག་ལས་པ།  ། ཕྱོགས་བཅུའི་རྒྱལ་ཀུན་འདུས་པའི་ངོ་བོ་ཉིད།  ། རྗེ་བཙུན་བླ་མ་བསྐལ་བཟང་རྣམ་རྒྱལ་ལ།  ། སྤྱི་བོས་བཏུད་ཅིང་མཆོད་དེ་གསོལ་བ་འདེབས།  ། རྡོ་རྗེ་འཆང་གི་ཞལ་གྱི་བུམ་བཟང་ལས།  ། དམ་ཆོས་ཚུལ་བཞིན་སྟོན་པའི་བླ་མ་ལ།  ། ང་ཉིད་དངོས་སུ་ཞུགས་ནས་ཆོས་སྟོན་ཅེས།  ། ཇི་ལྟར་གསུངས་བཞིན་རྩ་བའི་བླ་མ་ཉིད།  ། སངས་རྒྱས་ཀུན་གྱི་ངོ་བོར་གསོལ་བ་འདེབས།  ། བསྐལ་བཟང་རྣམ་འདྲེན་བཞི་པའི་བསྟན་པ་ལ།  ། རྒྱལ་བ་དངོས་སུ་བྱོན་པའི་བཀའ་དྲིན་ལས།  ། ལྷག་པར་ཆེ་བའི་ཐབས་མཁས་ཐུགས་རྗེ་ཅན།  ། བདག་གི་འདྲེན་པ་ཁྱོད་ལ་གསོལ་བ་འདེབས།  ། ལུས་དང་ལོངས་སྤྱོད་དུས་གསུམ་དགེ་བའི་ཚོགས།  ། བདོག་པའི་དངོས་པོ་ཐམས་ཅད་ཁྱེད་ལ་འབུལ།  ། ཞབས་ཟུང་སྙིང་གི་པདྨོར་གུས་བསྟེན་ནས།  ། བཀའ་བཞིན་བསྒྲུབས་པ་བྱེད་པར་བྱིན་གྱིས་རློབས།  ། གཏན་གྱི་འདོད་དགུ་མ་ལུས་འབྱུང་བའི་གནས།  ། དལ་འབྱོར་མི་ལུས་ཡིད་བཞིན་ནོར་འདྲ་བ།  ། དོན་མེད་དོན་ལོག་བྱ་བས་མི་གཡེང་བར།  ། བླ་མའི་གདམས་ངག་བསྒོམ་པར་བྱིན་གྱིས་རློབས།  ། ད་རེས་དམ་ཆོས་རྣམ་དག་མ་བྱུང་ན།  ། ནམ་གྱི་ཚེ་ཡང་མི་ལུས་ཐོབ་དཀར་གསུངས།  ། དལ་འབྱོར་མི་ལུས་དེ་བས་ལྟ་ཅི་སྨོས།  ། སྡིག་སྤོང་དགེ་ལ་འབད་པར་བྱིན་གྱིས་རློབས།  ། སྐྱེ་བ་བླངས་པ་གང་ཡང་འཆི་བའི་རྒྱུ།  ། ཁྱད་པར་སྙིགས་མའི་མི་ཚེ་དགུན་ཉི་འདྲ།  ། ལོང་ཁོམ་མེད་པས་ཚེ་འདི་བློས་བཏང་ནས།  ། དབེན་པར་རང་རྒྱུད་འདུལ་བར་བྱིན་གྱིས་( ༡༦༡ )རློབས།  ། ཉོན་མོངས་ལས་ངན་གང་ལ་བསམས་གྱུར་ཀྱང་།  ། ཕྱི་མའི་འགྲོ་ས་ངན་སོང་གནས་སུ་ངེས།  ། ཚ་གྲང་བཀྲེས་སྐོམ་གླེན་ལྐུགས་མི་བཟོད་པས།  ། འཇིགས་པ་ཤུགས་དྲག་སྐྱེ་བར་བྱིན་གྱིས་རློབས།  ། གཞི་དང་ལམ་དང་འབྲས་བུས་བསྡུས་པ་ཡི།  ། ཐབས་ཤེས་ཟུང་དུ་འབྲེལ་བའི་ཚོགས་རྫོགས་ཏེ།  ། སྤངས་རྟོགས་མཐར་ཕྱིན་དཀོན་མཆོག་རྣམ་གསུམ་ལ།  ། སྙིང་ནས་སྐྱབས་སུ་འགྲོ་བར་བྱིན་གྱིས་རློབས།  ། ས་གཞི་རི་བཅས་གནམ་དུ་འཕྱོ་ཡང་སྲིད།  ། ཉི་ཟླ་སྐར་བཅས་ས་ལ་ལྷུང་ཡང་སྲིད།  ། རྒྱལ་བས་རྫུན་གསུངས་ནམ་ཡང་མི་སྲིད་པས།  ། ལས་འབྲས་ཡིད་ཆེས་སྐྱེ་བར་བྱིན་གྱིས་རློབས།  ། ཇི་སྲིད་བདག་འཛིན་མ་སྤངས་དེ་སྲིད་དུ།  ། འགྲོ་བ་བཟང་ངན་ཅི་འདྲར་སྐྱེས་ཀྱང་རུང་།  ། སྐྱེ་འཆིའི་སྡུག་བསྔལ་འཁོར་ལོ་བསྐོར་བར་འགྱུར།  ། དེ་ཕྱིར་གང་དུ་སྐྱེས་ཀྱང་སྡུག་བསྔལ་ཉིད།  ། སེམས་ཀྱི་གནས་ལུགས་སྒྲིབ་པས་མ་གོས་པའི།  ། ཐར་པ་དོན་གཉེར་སྐོམ་པ་ཆུ་བཞིན་དུ།  ། འདོད་པའི་ལམ་མཆོག་བསླབ་པ་རྣམ་གསུམ་ལ།  ། བརྩོན་འགྲུས་ཤུགས་དྲག་སྐྱེ་བར་བྱིན་གྱིས་རློབས།  ། རང་ཉིད་ཇི་བཞིན་སེམས་ཅན་ཐམས་ཅད་ཀྱང་།  ། འཁོར་བར་སྡུག་ཅིང་ཕོངས་པ་མཉམ་པ་ཉིད།  ། ཁྱད་པར་ཡང་ཡང་དྲིན་གྱིས་བསྐྱངས་པའི་མར།  ། མཐོང་ནས་དྲིན་གཟོ་སྐྱེ་བར་བྱིན་གྱིས་རློབས།  ། རང་ཉིད་གཅེས་འཛིན་སྡུག་བསྔལ་འབྱུང་གནས་ཉིད།  ། སེམས་ཅན་གཅེས་འཛིན་ཡོན་ཏན་སྐྱེ་བའི་གཏེར།  ། གཞན་གྱི་སྡུག་བསྔལ་བདག་གིས་ཁུར་བ་དང་།  ། བདག་བདེ་གཞན་ལ་སྦྱིན་པར་བྱིན་གྱིས་རློབས།  ། འགྲོ་བ་མ་ལུས་སྲིད་ཞིའི་འཇིགས་པ་ལས།  ། སྒྲོལ་བའི་ཁུར་ཁྱེར་བདག་གིས་ཁྱེར་བར་བྱ།  ། དེ་ཕྱིར་སངས་རྒྱས་གོ་འཕང་བསྒྲུབ་པའི་ཕྱིར།  ། བྱང་ཆུབ་སེམས་མཆོག་བསྒོམ་པར་བྱིན་གྱིས་རློབས།  ། སྟོན་པ་ཐུགས་རྗེ་ཅན་གྱི་རྣམ་ཐར་བཞིན།  ། སྦྱིན་པ་ཚུལ་ཁྲིམས་བཟོད་པ་བརྩོན་འགྲུས་དང་།  ། བསམ་གཏན་ཤེས་རབ་ཕ་རོལ་ཕྱིན་པ་དྲུག། མཁོ་བ་སྦྱིན་དང་སྙན་པར་སྨྲ་བ་དང་།  ། འཇིག་རྟེན་དོན་མཐུན་གདུལ་བྱའི་དོན་ལ་སྤྱོད།  ། བསྡུ་བའི་དངོས་པོ་བཞི་དང་ཁྱད་པར་དུ།  ། ཞི་གནས་ལྷག་མཐོང་ཟུང་དུ་འབྲེལ་བའི་ལམ།  ། སློབ་ཅིང་རྒྱུད་ལ་སྐྱེ་བར་བྱིན་( ༡༦༢ )གྱིས་རློབས།  ། མཚན་ལྡན་བླ་མས་དཀྱིལ་འཁོར་དུ་བཅུག་ཅིང་།  ། དབང་གིས་ལེགས་སྨིན་དམ་ཚིག་ཚུལ་བཞིན་བསྲུང་།  ། རིམ་གཉིས་སྤྱོད་དང་བཅས་པ་མངོན་བྱས་ཏེ།  ། བླ་མེད་ཟུང་འཇུག་མྱུར་དུ་བྱིན་གྱིས་རློབས།  ། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གི།  ། སྙིང་པོའི་གནད་རྣམས་བཤར་བསྒོམ་བྱས་ནས་ནི།  ། བླ་མ་མཆོག་ལ་གསོལ་བ་བཏབ་པའི་མཐུས།  ། བླ་མ་ཞབས་པད་རྟག་ཏུ་བརྟན་པར་ཤོག། མདོ་སྔགས་ལམ་གྱི་གནད་རྣམས་མ་ལུས་པ།  ། བདག་གི་རྒྱུད་ལ་མངོན་དུ་གྱུར་ནས་ནི།  ། ཉོན་མོངས་ཤེས་བྱའི་སྒྲིབ་པ་ཀུན་སྤངས་ནས།  ། འགྲོ་ཀུན་སངས་རྒྱས་ས་ལ་འགོད་གྱུར་ཅིག། དེ་ལྟར་གསོལ་བ་བཏབ་པས་བླ་མ་མཆོག། ཤིན་ཏུ་དགྱེས་ཏེ་རང་གི་སྤྱི་བོར་བྱོན།  ། འོད་དུ་ཞུ་ནས་རང་གི་སྒོ་གསུམ་དང་།  ། བླ་མའི་གསང་གསུམ་དབྱེར་མེད་གཅིག་ཏུ་གྱུར།  ། དགེ་བ་འདི་ཡིས་ཚེ་རབས་ཐམས་ཅད་དུ།  ། མཚན་ལྡན་བླ་མས་རྗེས་སུ་བཟུང་བྱས་ནས།  ། ཅི་གསུང་བཀའ་བཞིན་སྒྲུབ་པའི་མོས་གུས་ཀྱིས།  ། རྒྱལ་བའི་དམ་ཆོས་མ་ལུས་འཛིན་པར་ཤོག།
ཅེས་ལམ་རིམ་དང་འབྲེལ་བའི་བླ་མའི་གསོལ་འདེབས་དངོས་གྲུབ་འགུགས་པའི་ལྕགས་ཀྱི་ཞེས་བྱ་བ་འདི་ནི་རྒྱུད་པ་དགེ་སློབ་བློ་བཟང་ལྷུན་འགྲུབ་ནས།  འདི་ལྟ་བུ་ཞིག་བྲིས་ཤིག་ཅེས་བསྐུལ་བ་ལ་བརྟེན་ནས་༧བདག་ལམ་བྲག་བླ་མས་སྦྱར་བའི་ཡི་གེ་པ་ནི་དགེ་སློང་བློ་བཟང་སྨོན་ལམ་གྱིས་བགྱིས་པས་དོན་ཐམས་ཅད་བདེ་བླག་ཏུ་གྲུབ་པར་གྱུར་ཅིག།  ། །